ก.ล.ต.ขีดเส้นบล.3เดือนแก้คอมมิชชัน
ก.ล.ต.ขู่เปิดเสรีค่าธรรมเนียมซื้อขายหลักทรัพย์ปีนี้ หากโบรกเกอร์หาข้อสรุปการคำนวณไม่ได้ใน 3 เดือน
7 ก.พ. 2553

ก.ล.ต.ขู่เปิดเสรีค่าธรรมเนียมซื้อขายหลักทรัพย์ปีนี้ หากโบรกเกอร์หาข้อสรุปการคำนวณไม่ได้ใน 3 เดือน
นายธีระชัย ภูวนาถนรานุบาล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ทางสำนักงานให้เวลาสมาคมบริษัทหลักทรัพย์ (โบรกเกอร์) 3 เดือน สำหรับนำผลการหารือกับสมาชิกในประเด็นต่างๆและกลับมาตอบในการประชุมร่วมกันระหว่างก.ล.ต. และสมาคมฯ ครั้งหน้า หรือในอีก 3 เดือนข้างหน้า ใน 2 ประเด็น คือ 1. ข้อตกลงกระบวนการบริหารเจ้าหน้าที่การตลาด (มาร์เก็ตติ้ง) ที่พยายามเน้นให้คำนึงถึงแนวทางดูแลและรับผิดชอบลูกค้าอย่างครอบคลุมทุกด้าน
2. การแก้ไขปัญหาระหว่าง บล.ที่มีฐานรายได้ลูกค้ารายย่อยมาทุ่มตัดราคาคิดค่านายหน้าซื้อขายหลักทรัพย์ (คอมมิชชั่น) กับ บล.ที่มีลูกค้าส่วนใหญ่เป็นสถาบัน ที่ขณะนี้ บล.ที่มีลูกค้ารายย่อยซื้อขายไม่ถึง 20 ล้านบาทและปัจจุบันยังกำหนดอัตราค่าธรรมเนียมการซื้อขายหลักทรัพย์ (คอมมิชชั่น) แบบขั้นบันได ได้นำค่าคอมฯ มาชดเชยส่วนที่เป็นต้นทุนการให้บริการลูกค้ารายใหญ่หรือลูกค้าสถาบัน ซึ่งหากสมาคมโบรกเกอร์ยังไม่สามารถหาข้อสรุปได้ครั้งหน้า ทางก.ล.ต.อาจพิจารณายกเลิกการคิดค่าคอมฯ แบบขั้นบันไดทั้งหมด และอาจเริ่มเปิดเสรีค่าคอมฯ ทันที จากเดิมที่กำหนดเปิดเสรีในปี 2555